Mihovil Lovrić
Mihovil Lovrić, nonnumquam Mitjel Yoshamya appellatus (natus 1898; mortuus mense Octobri 1976) fuit magister gymnasii classici Zagrabiae. Andrija-Željko Lovrić, alias Zyelimeer Yoshamya, filius et geneticae molecularis eruditus, nonnulla opera nomine Mitjel Yoshamya recensuit et in lucem prodidit, e quibus Mitjel Yoshamya scriptorem rerum opinabilium de historia Liburniae, de philologia linguarum Indoeuropaearum et de vita Vincentii Bunei fuisse asseveravit, locutoremque esse linguae Neoliburnicae aliis incognitae, e stirpe Indoeuropaea ortae, inter linguas longe exstinctas Veneticam et Illyricam intermediae. Narratio de navigationibus Bunei nuper in interrete divulgata est ad historiam explorationis insularum Pacificarum rescribendam (vide Pseudohistoria Vincentii Bunei).